Уэрэзей Афлик Пщымахуэ и къуэр
Къэбэрдей-Балъкъэр Республикэм и лъэпкъ щэнхабзэм хэщIыныгъэ хьэлъэ игъуэтащ. Дунейм ехыжащ усакIуэ, зэдзэкIакIуэ гъуэзэджэ, республикэм щыцIэрыIуэ журналист Уэрэзей Афлик Пщымахуэ и къуэр.
Уэрэзей А. П. 1947 гъэм щэкIуэгъуэм и 23-м Бахъсэн районым щыIэ Къулъкъужын Ипщэ къуажэм къыщалъхуащ. Курыт школыр къиуха иужь, 1965 гъэм и дыгъэгъазэм къыщыщIэдзауэ 1966 гъэм и щэкIуэгъуэр къэсыху, унэухуэ комбинатым бетон игъэжу щылэжьащ, 1966 гъэм и щэкIуэгъуэм къыщыщIэдзауэ 1968 гъэм и дыгъэгъазэр къэсыху Совет Армэм къулыкъу щищIащ. Дзэм къыхэкIыжа иужь унэухуэ комбинатым игъэзэжри, 1971 гъэм и бадзэуэгъуэ пщIондэ абы щылэжьащ. 1971 гъэм къыщыщIэдзауэ 1973 гъэр къэсыху КъБКъУ-м и тхыдэ-филологие факультетым щеджащ. 1973 гъэм Горький М. и цIэр зезыхьэ Литературэ институтым щIэтIысхьэри, 1978 гъэм къиухащ.
Щалъхуа лъахэм къигъэзэжа иужь «Ленин гъуэгу» газетым и редакцэм зэдзэкIакIуэу, корреспонденту, къудамэм и унафэщIу щылэжьащ. 1989 гъэм «Iуащхьэмахуэ» журналым художественнэ публицистикэмкIэ и къудамэм и унафэщIу, 1992 гъэм и щэкIуэгъуэм къыщыщIэдзауэ «Нур» сабий журналым и къудамэм и редактору, 2003 — 2005 гъэхэм «Адыгэ псалъэ» газетым и редактор нэхъыщхьэм и къуэдзэу лэжьащ.
Уэрэзей А. П. Урысейм и ТхакIуэхэм я союзымрэ Журналистхэм я союзымрэ хэтащ. Усэхэр тхын щIидзащ школым щыщIэса илъэсхэм. Ахэр щызэхуэхьэса «Япэ лъэбакъуэ» тхылъыр 1973 гъэм дунейм къытехьащ. ИужькIэ къыдэкIащ Уэрэзей Афлик и нэгъуэщI тхылъхэри «Нэхущ удж» (1985), «Iуащхьэжь» (1997), «Насыпым и зэманхэр» (1991), «Дыжьын Iэлъын» (1993), нэгъуэщIхэр.
Ар тетхыхьащ къыдалъхуа лъэпкъым и блэкIамрэ и иджырей гъащIэмрэ, и лъэхъэнэгъухэм я псэкупсэ дуней къулейм, дяпэ итахэм къытхуагъэна хабзэфIхэм, ди тафэ дахэхэмрэ уэс къуршыщхьэхэмрэ. Уэрэзейр зэдзэкIакIуэ Iэзэт. Абы и фIыгъэкIэ урыс, хамэ къэрал литературэхэм я классик куэдыр адыгэбзэ шэрыуэкIэ къыдэпсэлъащ.
Уэрэзейм и лирикэ лIыхъужьхэр дэ долъагъу гу къабзэрэ псэ дахэрэ зиIэ цIыхухэу. Абыхэм дагъащIэ дыкъэзыухъуреихь дунейм дыщызыгъэпIейтейхэмрэ дыщызыгъэгуфIэхэмрэ. Езыр щалъхуа къуажэм къегъэщIылIа щIыпIэ псоми я цIэхэр куэд щIауэ щопсэу Уэрэзей Афлик и лирикэ усэхэм.
Дэ сыт щыгъуи дыщыщIэнущ абы хэлъа хьэлыфIым, гуапагъэм, гудзакъэм икIи хуабжьу шэрыуэу щыта и гушыIэхэм. Уэрэзей Афлик Пщымахуэ и къуэм и фэеплъ нэхур игъащIэкIэ дигу илъынщ.
КъБР-м ЩэнхабзэмкIэ и министерствэ
КъБР-м Печатымрэ цIыхубэ коммуникацэхэмкIэ и къэрал комитет
КъБР-м и ТхакIуэхэм я союз
КъБР-м и Журналистхэм я союз
